Matew 25 ARNNT - “Fey tati pu che üngümkülelu Ngünechen - Bible Search\nMatew 24 Matew 26\nTati adkünu dungu mari üllchake domo mew\n1“Fey tati pu che üngümkülelu Ngünechen tañi longko ülmenkületuael kisu engün mew, fey ta femngechi adentuley tati mari üllchake domo reke, mangelkülelu ñi amuael kiñe mafün mew. Kake kiñeke nüniey engün tañi pelontuwe üykelu ta aseyte mew, fey tripay engün tañi llowmeafiel tati nofio. 2Kechu tati üllchake domo pepikawkülerkelay, fey ka kechu küme pepikawkülerkey aseyte mew tañi pelontuwengealu. 3Tati pepikawkülenolu yeniey engün tañi pelontuwe, welu yelay ta aseyte engün tañi ka wiñome apoltuafiel. 4Fey tati küme pepikawkülelu yeniey engün tañi pelontuwe ka kiñe fotilla aseyte, tunte dew yeniefuy engün rume tañi pelontuwe mew. 5Fey tati nofio am pürüm akunolu, kom küpa umawtuy engün, feymew umawnagi engün.\n6“Epe rangi punlu, allküngey ñi wirarün: ‘¡Dew küpaley tati nofio! ¡Tripamün tamün llowafiel!’ 7Fey kom tati üllchake domo witrafemi engün, fey eluwi tañi üyümael engün tañi pelontuwe. 8Feymew tati kechu pepikawkülenolu ñi nieael aseyte feypifi engün tati kechu pepikawkülelu: ‘Pichikelmuiñ eymün tamün nieelchi aseyte. Iñchiñ taiñ pelontuwe chongmekey.’ 9Welu tati pepikawküleyechi pu üllchadomo llowdunguy engün: ‘Pilaiñ. Eluwliyiñ taiñ aseyte, müte pichileweafuy iñchiñngealu ka eymünngealu. Doy kümey tamün amuael chew tañi fendengekemum, fey ngillamün ta eymünngealu.’ 10Welu petu amulelu tiyechi kechu üllchake domo tañi ngillameael aseyte, fey akuy tati nofio. Feymew tati pepikawküleyelu konpuy ta kisu engün tati mafün mew, fey rakümkünungey tati wülngiñ.\n11“Feymew wüla akutulu tati kakelu üllchake domo, feypi engün: ‘¡Ñidol, Ñidol, nülalmuiñ ta wülngiñ!’ 12Welu kisu ta llowdungufi: ‘Rüf dungu mew kimuwlaiñ tamün ineyngen.’ ”\n13Feymew amul feypi ta Jesus: “Eymün feley tamün trepewküleael reke, kimnolu am eymün tati antü ka ti ora no rume ñi wiñometuael tati Wentrukünuwpalu.+\nTati adkünu dungu pülata mew\n14“Ka femngechi Ngünechen tañi longko ülmenngen ta kiñe ülmen wentru reke feley tati epe puwkülelu tañi amutuael kangelu fütra trokiñ mapu mew. Fey mütrümi tañi kellunieyeetewchi pu kona ka feypifi tañi neosialaetew tañi pülata. 15Kiñe ta tüfey engün elufi kechu moneda rume falilu, kangelu elufi epu moneda, fey ka kiñe elufi kiñe moneda müten, kake kiñeke chumngechi tañi adümuwün engün. Feymew wüla tripay.\n16“Fey ti küdawfe llowlu kechu moneda, neosiay tati pülata mew, fey wewi ka kechu moneda. 17Ka femngechi femi tati llowlu epu moneda, fey wewi ka epu moneda. 18Welu tati llowlu kiñe moneda, fey amuy tañi rüngalafiel ñi pülata. 19Fey rupalu fentren tripantu, wiñotuy ta tiyechi pu kona tañi ülmen wentru, feymew eluwi tañi rakiael ka ñi wiñoleltuafiel ti pülata.\n20“Wünelu mew akuy tati llowlu ti kechu moneda, fey elutufi tati ülmen wentru ka kechu moneda tañi wewel feypilen mew: ‘Ñidol, eymi eluen kechu moneda. Fey tüfa tami nien ka kechu moneda tañi wewel.’ 21Tati ülmen wentru ta feypieyew: ‘Müna kümekünuymi. Eymi ta rume küme kona, fey rume küme puwtunngeymi. Dew am küme puwtulelu eymi pichin mew, doy fentren ta elfalkünuaeyu. Konpange. Kiñentrür nieayu ayüwün.’\n22“Feymew ka akuy tati kangelu kona ti llowlu epu moneda, ka feypi: ‘Ñidol, epu moneda eluen nga, fey tüfa tami nien ka epu moneda iñche tañi wewel.’ 23Tati ülmen ta feypieyew: ‘Rume kümey. Rume küme kona ta eymi ka külfün wentru ta eymi. Dew am küme femlu eymi pichin mew, doy alün pülata ta elfalkünuaeyu. Konpange ka kiñentrür nieayu ayüwün.’\n24“Welu akulu tati kona ti llowlu kiñe moneda, feypifi tañi ülmen: ‘Ñidol, iñche ñi rakiduam mew femngentun eymi tami yafü piwke wentrungen. Kosechakeymi chew tami ngannoel mew ka ñimitukeymi chew tami widpünoel mew. 25Feymew llükan, fey amun tañi rüngalafiel tami pülata kiñe lolo mew. Welu tüfa tami pülata.’\n26“Fey llowdungueyew tati ülmen wentru: ‘Eymi ta wesa chofü küdawfe. Fey femngechi rakiduamürkelu am eymi iñche tañi yafü piwkengen ka tañi kosechaken chew tañi ngannoel mew ka ñi nentuken chew tañi küdawnoel mew, 27¿chumngelu am elelmelaen tañi pülata banku mew? Fey iñche, akutuli, llowpatuafun tañi pülata banku mew ka tañi pichike wewel kütu.’ 28Ka feypiyefi ti müleyelu tüfey mew: ‘Müntuñmafimün tañi kiñe moneda, fey elufimün tati nielu mari moneda. 29Tati küme küdawyefilu tañi nieel, doy elungeay, fey doy alün nieay, welu tati küme küdawyenolu tañi nieel, tañi pichi nieel kütu ta müntuñmangetuay. 30Fey tüfachi ngenokim küdawfe, wekun entufimün dumiñ mew, chew tañi ngümayam ka kütrüram tañi foro.’\nÑi ramtukadungungeael kom chüf mapu mülechi pu che\n31“Feychi wiñometule tati Wentrukünuwpalu, walloñmanieaeyew ta pelon ka kom tañi pu werken püllü, fey anüay tañi afmafalchi ülmen mülewe mew. 32Kom chüf mapu mülechi pu che ta trawüluway kisu tañi adkiñ mew, fey püntünentuafi kiñeke che ti kakelu mew, chumngechi tati ufisakamañ püntünentukefi ta ufisa tati pu kapüra mew. 33Tati pu ufisa tañi man püle elkünuafi, fey tati pu kapüra tañi wele püle.\n34“Fey tati longko ülmen feypiafi tati müleyelu tañi man püle: ‘Küpamün ta eymün, tüfey tañi Chaw ñi füreneyeetew. Llowaymün tati ülmen mülewe pepikalelu llituka mew müten eymünngealu, feychi Ngünechen dewmafilu tüfachi mapu. 35Feychi ngüñülu iñche, eymün elumun ta iyael. Ka femngechi wüywülu iñche, elumun ko ñi pütokoael. Ka penolu ñi umañtuam ta iñche, elumun ñi umañtuael tamün ruka mew. 36Nienolu takuwün iñche, fey eymün elumun. Kutrankülelu iñche, ka witrankontumumen. Karsel mew mülelu iñche, ka küpaymün tamün pemupayafiel.’\n37“Feymew tati pu nor piwkengelu ramtuaeyew engün: ‘¿Ñidol, chumül am pewkeyiñ tami ngüñüyawün, fey eluwiyiñ ta iyael? ¿Kam chumül am pewkeyiñ tami wüywüyawün, fey ka eluwiyiñ ko tami pütokoael? 38¿Kam chumül anta pewkeyiñ tami nienon tami umañtuam, ka eluwiyiñ tami umañtuael, ka tami nienon takuwün ka eluwiyiñ? 39¿Ka chumül anta kutrankülekeymi kam karsel mew püresulekeymi, ka amuiñ tami pewmeafiel?’ 40Fey tati longko ülmen ta llowdunguay: ‘Rüf dungu ta feypiwayiñ kom tamün femel kiñeke tüfa engün mew iñche tañi pu peñi doy duamlu ñi kellungeael, iñche ta fürenemun.’\n41“Ka feymew müten tati longko ülmen feypiafi tati pu che müleyelu tañi wele püle: ‘Püntütripamün iñche mew, eymün tati müleyelu malisian dungu mew. Amumün chumkawnorume chongkenochi kütral mew pepikalelu ta weküfüngealu ka kisu ñi pu werken engün. 42Feychi ngüñülelu iñche, eymün elumulan iyael. Ka femngechi wüywülelu iñche, elumulan ko ñi pütokoael. 43Penolu iñche ñi umañtuam, ka elumulan tañi umañtuael tamün ruka mew. Nienolu takuwün iñche, eymün elumulan. Kutrankülelu iñche, ka mülelu karsel mew, witrankontumulan.’\n44“Feymew kisu engün ramtuaeyew: ‘Ñidol ¿chumül am pewkeyiñ tami ngüñülen kam tami wüywülen, kam tami pekenon tami umañtuam, kam tami nienon takuwün, kam tami kutranküleken, kam tami karsel mew müleken, fey kelluwlayiñ?’\n45“Fey tati longko ülmen llowdunguay: ‘Rüf dungu feypiwayiñ kom tamün femnofiel kiñeke tüfachi kuñifall pu che mew, iñche mew ta ka femmulan.’\n46“Fey engün tañi wele püle mülelu, amuay ti rumel kutrankawün mew, ka tati pu nor piwkengelu ti rumel mongen mew.”


Ta ti Corona Firu/Kovid -19 - Comunidad de Historia Mapuche\nRukaluwkülege, ta mün pu reñma mew. Rüf mülealmi zoy kake che emün, müley mi metro y medio kamapu leael. Wixankontuchekilge, ka jowkilge wixan.\nAmukilge chew ñi mülen ta xawün. Mülekilpe awkantun, pelotatun, torneo, palin, cultu iglesia mew, misa, bautismo, fikilia, kuzen, mingako, geykurewen, anümrewen, mafün. Rupale ti weza zugu wüla wixamyegetuay kom xawün.\nAznokechi kiñe lof mapu wixamle kiñe lelpe kam lef gijatun, mülen mew fey tufa chi weza kuxan, küme güxamkawpe pu che chumgechi ñi kuñuwtuael kom pu che.\nTa iñ pu mapuchegen poyewkeiñ iyael mew ka pütokon mew, welu femgechi ka amukey feyta chi weza wigka kuxan. Müley mün matetuael ka ileael ruka mew müleyechi pu che müten. Pütukelmün pulku, newengekelayafuy tamün kalül azno kuxanülmün. Kiñe fasu mew putukelmün, re kisuke niepe chew ñi iyael ka putuael pu che. Kisu iñ iyael zoyümgepe, karüke iyael, mapukeiyael, fey mew newentuay ta iñ kalül.\nAmukelmün waria mew ta mün gijakameael kam kake zugu mew, chew ñi xawünke che fey mew zoy kuñuwgey (ferreteria, supermercado, koframeael, fanku mew) amupe zoy xemoche zoy wekeche miawpe.\nRe zugun mew chaliwayiñ, manküwüwluwelayayiñ kake ruka müleyechi che iñchiñ. Fey tufa chi zugu ta üjamkawün zugu no, fey may ta iñ kuñuwtuael müten.\nZoy müchayke kücha küwüayiñ ruka mew müleyechi pu che. Azno kañpüle miawpele kiñelketu konpatule müley ñi küchawpatuael kafon mew.\nChafolelmi kake che mu fülkonpukilge, chafolechi che mute newengelelay ñi kalül fey mew zoy kuñuwtufaliy. Pütokoniemün mapuke baweh chafo mew amupelu, ka fenxen ko.\nNielmi alig ka pepi küme heyünolmi pürüm amuge chew ta mi pegeael, konsultorio mew kam pital mew.\nAzno babe kiñe che müley ta iñ pürüm pürüm elgeael, ka wekuntu ñi niegeael, kiñekiñe ñi müleyepueael che ina ba fülmawkülenuael.\n1 comentario en “Ta ti Corona Firu/Kovid -19”\n9 septiembre, 2020 a las 4:44 pm


Ngünechen ñi Küme Dungu 1 Pedro 1\nPedro tañi wünen karta\nTüfachi karta apostol Pedro ñi wüne wiriel, tañi yefaltukulelafiel tati pu feyentulelu, mülelu Asia trokiñ mapu mew. Tüfachi pu feyentulechi che kutrankawkülerkey ñi feyentun ta Jesus mew, feymew Pedro wirilelfi tüfachi karta tañi yafültukuafiel femngechi ñi newentuleael engün tañi mupiltun mew. Ka femngechi Pedro ngülamtufi ti pu feyentulelu ñi nieael engün kiñe küme inayentufal nor mongen, tunte tüfachi mapu mew kutrankawllefule rume engün.\n1 Iñche Pedro, Jesucristo tañi apostol, wirileluwiyiñ tüfachi karta ta eymün tati pu feyentulechi pu che püdküleyelu kake tripanche trokiñke mapu mew: Ponto, Galasia, Kapadosia, Asia ka Bitinia mew. 2 Chaw Ngünechen ta kuyfi dullieymünmew chumngechi ñi adkünuel ta kisu. Tati Küme Püllü tañi kellun mew ta pepikaleymünmew ta eymün tamün müngeltunieafiel ka tamün nietuael lif mongen Jesucristo tañi mollfüñ mew. Pewmangen Ngünechen rumel kelluaeymünmew ka eluaeymünmew kisu ñi küme tüngün tamün mongen mew.\nFeley taiñ nietuael we maneluwün\n3 Püramyefiyiñ may ta Ngünechen, taiñ Ñidol Jesucristo ñi Chaw. Kisu tañi rume kutranpiwkeyechen mew elueiñmew taiñ we choyüngetuael reke femngechi taiñ nietuael we mongen. Jesucristo tañi wiñomongetun mew elueiñmew maneluwün ti rumel mongen mew, fey rüf dungu mew taiñ nietuael we mongen. 4 Ka femkünuy eymün tamün llowael Ngünechen tamün nieletewchi küme dungu ta wenu mapu mew, fey tüfa ta afnoalu, ka wesa felen nienoalu rume, ka rumel küme felen müleay. 5 Eymün mupiltuleymün ta Ngünechen mew, feymew kisu ñi pepiluwün mew ingkanieeymünmew femngechi ñi mupiael ka tamün llowael tamün dew nieelchi montuluwün tati afaelchi antü mew chumngechi ñi adkünuel ta Ngünechen. 6 Fey tüfachi dungu mew ta rume ayüwküleymün ta eymün, tunte kiñeke mew rupallefuymün rume fill wesake kutrankawün dungu mew. 7 Eymün tamün mupiltun oro reke feley. Tati oro doy lif tripakey rulpangeyüm kütral mew, ka femngechi tamün mupiltun doy kümelkakey rupayüm chem kutrankawün dungu mew rume. Tati ngañwadkenochi mupiltun tunte rupallefule rume kutrankawün mew, fey tüfa ta famngechi mupiltun doy faliy tati afkechi oro mew. Welu eymün tamün mupiltun, fey femngechi rupale kutrankawün mew, fey ta rume falintungeay, ka püramyengeay ka küme üytungeay ta Ngünechen mew feychi pewfaluwle ta Jesucristo. 8-9 Eymün piwkeyefimün ta Jesucristo, tunte pekelafimün rume. Feyentuleymün ta kisu mew fey tamün pekenofiel rume. Feymew nieymün rume fütra ayüwün, eymün am llowfilu tati montuluwün dungu tamün mupiltun mew, fey tüfachi ayüwün pepi nütramyengelayafuy ta dungun mew.\n10 Fütra kuyfi mew tati pu pelon wentru* tati pu pelon wentru: Ngünechen ñi pu werken. chillkatuy engün ka ngüneduamfi engün ta tüfachi montuluwün dungu. Nütramyefi engün Ngünechen tamün kutranpiwkeyeaetew ka tamün eluetew tüfachi montuluwün dungu. 11 Cristo tañi Küme Püllü dungulfilu tati pu pelon wentru feypifi Cristo tañi rume kutrankawael, fey wüla tañi llowael ti fütra ayüwün ka fütra pepiluwün. Fey kisu engün ta küpa kimkefuy tañi ineyngen tati che ka chem tripantu mew ñi rupayael kom tüfeychi dungu ñi kimelnieetew ti Küme Püllü mülelu tati pu pelon wentru mew. 12 Welu Ngünechen ta wüne kimelelfi tati pu pelon wentru engün tañi kimelkefelchi dungu ta kisu engün ñi penoafiel, welu eymün may tamün peafiel tüfeychi dungu. Fey tüfachi werken montuluwün dungu lle tamün kimelngeel ka tamün wewpilelngeel tati Lif Küme Püllü tañi pepiluwün mew, tati werküel ta wenu mapu. ¡Fey tüfachi werken montuluwün dungu tati pu werken püllü kütu ayülefuy ñi adümael engün!\nNgünechen dullieiñmew taiñ nieael lif mongen\n13 Feymew eluwkülemün tamün küme rakiduamküleael. Niemün küme nor mongen ka küme maneluwküleaymün Cristo mew, fey famngechi Ngünechen tamün eluaetew kisu ñi kutranpiwkeyechen ta eymün feychi antü Jesucristo pewfaluwle. 14 Küme puwtulechi fotüm reke felemün, welu felekilmün tati wesake illutun dungu tamün femkefel kuyfi mew, petu tamün kimnofiel ta Ngünechen. 15 Tamün femafel, nieaymün ta küme lif mongen, tamün dullietewchi Ngünechen am lif mongen nielu, 16 tati Wirin Chillka am feypilelu: “Eymün feley tamün nieael lif mongen, iñche am lif mongen nielu.”† Levitiko 19.2.\n17 Yamniefimün ka ekuniefimün ta Ngünechen, eymün am “Chaw” pikefilu ta Ngünechen, ka femngechi kisu kimniey kom dungu ka kiñeke che müten ta dullintukelafi. 18 Eymün niekefuymün wesa mongen tamün kuyfi fütakeche reke, welu Ngünechen lifrenentutueymünmew. Fey eymün ta küme kimnieymün ñi tunte falin ta tüfachi dungu. Ngünechen lifrenentulaeymünmew oro mew kam pülata mew no rume, 19 welu Jesucristo tañi wütrulelchi küme mollfüñ mew may, fey ta chalintukungelu tañi langümael kiñe küme korderu reke tati engkañngenolu ka nielu lif mongen. 20 Petu tañi dewmangenon rume ta tüfachi mapu, adkünungey ta Cristo ñi kutrankawael tüfa famngechi dungu mew, welu fentren tripantu dew rupalu am, Cristo pewfaluwi ñi mupiael ti adkünuelchi dungu eymün tamün kümelkangeael. 21 Feymew Cristo tañi duam, eymün feyentuymün ta Ngünechen mew, feychi Ngünechen wiñomongeltuetew ka elueyew fentren pepiluwün. Feymew eymün feyentuymün ka maneluwimün ta Ngünechen mew.\n22 Fey eymün, müngeltufilu am tati kimelün rüf dungu tati Lif Küme Püllü ñi pepiluwün mew,‡ Kiñeke kuyfi wirin mew ngelay: “tati Lif Küme Püllü ñi pepiluwün mew”. lif küme rakiduam nietuymün ka piwkeyefimün kom piwke mew tati feyentulechi pu che. Ka femngechi feley tamün piwkeyewael welukonkechi kiñe lif piwke mew§ Kiñeke kuyfi wirin mew ngelay: “kiñe lif piwke mew”. ka kom tamün newen mew. 23 Fey eymün ta we choyüngetuymün reke, welu tüfachi mapu tuwünngechi chaw mew no, tati lakelu, welu Ngünechen tañi dungu mew mayfe, fey tati mongelelu ka rumel mülekelu. 24 Tati Wirin Chillka am ta feypilelu:\n“Kom che ta kachu reke feley,\nka kom tañi küme felen rayen kachu reke ta müley.\nTati kachu ta angkükey ka ñi rayen ta llangkokey,\n25 welu Ñidol Ngünechen tañi dungu rumel felekey.”* Isaia 40.6-8.\nFey tüfachi dungu tati montuluwün kimelün dungu, eymün tamün kimelelngeel.\n*1:10 tati pu pelon wentru: Ngünechen ñi pu werken.\n†1:16 Levitiko 19.2.\n‡1:22 Kiñeke kuyfi wirin mew ngelay: “tati Lif Küme Püllü ñi pepiluwün mew”.\n§1:22 Kiñeke kuyfi wirin mew ngelay: “kiñe lif piwke mew”.\n*1:25 Isaia 40.6-8.


Ngünechen ñi Küme Dungu Romanu 12\nLif mongen ñi nieael ta che Ngünechen mew\n1 Feymew llemay, iñche ñi pu peñi ka lamngen, llellipuwayiñ Ngünechen ñi kutranpiwkeyechen mew eymün kisu tamün chalintukuwael kiñe lif mongen mañumtun reke, lifngelu ka tutelu Ngünechen mew. Fey tüfa lle tati rüfngechi müngeltun tamün chalintukuael. 2 Inakefilmün fantepu mew mülechi maputuwün wimtun. Tamün femafel, we rakiduam ta nietumün femngechi ta nietuaymün kangelu mongen ka femngechi kimaymün Ngünechen tañi ayükeelchi dungu, fey tüfa lle tati kümelu, tati tutelu, ka tati norngelu kom dungu mew.\n3 Ngünechen ñi kutranpiwkeyechen mew werküenew tañi kimelael tüfachi dungu, feymew itrokom eymün feypiwayiñ tamün kisutu mallmawkülenoael tamün rakiduam mew. Tamün femafel, feley tamün nieael küme rakiduam küme tüngduam mew, Ngünechen tamün eluetewchi küme pepil mew ka tamün nieelchi mupiltun mew. 4 Chumngechi kiñe kuerpu mew müley ta fentren pichike troy kuerpu, fey itrokom troy mülelu kuerpu mew kakerume küdaw niey. 5 Ka femngechi ta iñchiñ, tunte alünngefuiñ rume, kiñe kuerpu reke ta feleiñ ta Cristo mew ka kiñewküleiñ kiñe kuerpu mew reke felelu.\n6 Ngünechen ta elueiñmew kakerumechi pepil chumngechi tañi küpa elufiel ta kisu kake kiñeke che. Feymew, Ngünechen elueliyiñmew ta pepiluwün taiñ kimelael kisu tañi werken dungu, kimeltuiñ taiñ nieelchi mupiltun mew. 7 Fey elueliyiñmew ti pepil taiñ poyeafiel ta kakelu che, küme poyetufiyiñ. Tati llowlu ti pepil tañi kimeltuael, küdawkülepe tañi kimeltucheael. 8 Tati llowlu ti pepil tañi yafülafiel ta kakelu che, eluwkülepe tañi yafülcheael. Tati wülkelu, wülpe kom piwke mew. Tati llowlu chem küdaw rume tañi küdawküleael, küdawyepe ñi dungu kom kuñiwtun mew. Fey ka femngechi tati kellukefilu ti pu duamtulu kellu, ayüwkülen kellupe.\nChumngechi tañi welukonkechi piwkeyewael\n9 Welukonkechi piwkeyewmün lif piwke mew. Üdeafimün wesake dungu fey inayafimün ti kümeke dungu.\n10 Welukonkechi piwkeyewmün kiñe peñiwen reke, illamtulayafimün ta kakelu pu che ka epuñpüle yamniewaymün.\n11 Yafüluwkülemün, chofüngekilmün ka poyefimün ta Ñidol kiñe ayüwünngechi piwke mew.\n12 Ayüwkülen mongelemün tamün nieelchi maneluwün mew. Küme duamkechi yafüluwkülemün tamün rupaleael fill kutrankawün mew. Rumel yafüluwkülemün tamün ngillatuleael.\n13 Welukonke kelluwküleaymün tamün duamtuel mew tati koneltulelu Ngünechen tañi trokiñche mew eymün. Iney rume witrankontuelmünmew, küme duam llowkeafimün.\n14 Iney rume üdeelmünmew, ngillatuñmakeafimün. Nor piwke mew ngillatuñmakeafimün, fey malisiakefilmün.\n15 Inaye ayüwkeaymün tati ayüwkülelu mew ka inaye ngümakeaymün tati pu ngümakelu mew.\n16 Welukonkechi ayükeaymün tamün kiñewküleael. Mallmangelayaymün, welu may ñom piwkengelu trokiwkülemün. Kimkawünngelayaymün rume.\n17 Wesa femngelmün, wesa femün wiñoleltukelayafimün. Ayülemün tamün femael kümeke dungu itrokom che mew. 18 Tunten tamün pepilel, yafüluwmün tamün kümelkawküleael itrokom che eymün. 19 Sakin pu peñi ka lamngen, eymün kisutu kayñetukefilmün tamün wesa femetew, welu may elufimün Ngünechen tañi kutrankayaetew, tati Wirin Chillka am feypilelu: “Iñche ta koneltulen tañi femael tati nor dungu. Iñche ta kutrankayafiñ ―piley ta Ñidol Ngünechen.”* Deuteronomio 32.35. 20 Ka femngechi:\n“Tami kayñe ta ngüñülele, elufinge ta iyael.\nFey wüywülele, elufinge ñi pütokoael.\nFemngechi ta femfilmi alingay ñi ange fente tañi yewen.”† Proverbio 25.21, 22 LXX.\n21 Eluwkilnge tami wewaetew reke tati wesake femün. Tami femafel, wewafimi küme femün mew tati wesa femün.\n*12:19 Deuteronomio 32.35.\n†12:20 Proverbio 25.21, 22 LXX.


Jewba Ñidolküley tañi pu che mu (Isaías 58:11) | Chillkatungeal\nPAPELTUAFUYMI aucano batak (simalungun) batako karo batako toba baulé biak bislama cakchiquel occidental camboyano chin haka chokue chol chopi chuabo criollo de las seychelles criollo mauriciano dehu endáu español francés garífuna groenlandés hmong (blanco) iban inglés italiano javanés kayin sgaw kazajo kikongo kimbundu kisi krío lao lhukonzo lomue macua maltés mam mapudungun mazateco de Huautla mixe mizo navajo ngäbere (o guaymí) nias niueano nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla portugués quechua ancashino quechua ayacuchano quechua cuzqueño quichua de Chimborazo quichua de Imbabura romaní de Macedonia (alfabeto cirílico) romaní de macedonia romaní del sur de Grecia runyankore rutoro saramacano sena sundanés tahitiano tlapaneco tojolabal totonaco tseltal uigur (alfabeto cirílico) umbundú urdu uruund wallisiano wayuunaiki xitshwa ñemba\n“Jewba rumel adnieaeymu” (ISAÍAS 58:11).\nÜLKANTUN: 152 KA 22\nPu longkolelu Jewba ñi pu che mu kuyfi mew ka Jesus, ¿chumngechi...\nllowingün pepiluwün Jewba ñi newen mu?\nadnieeyew Chaw Ngünechen ñi Dungu?\n1, 2. 1) Pu Dungukelu Iney Ngen Jewba, ¿chem dungu mu trürlayngün kakelu religion mu? 2) ¿Chem inaduamaiñ tüfachi chillkatun mu ka tati küpalelu?\nPU CHE ramtukefi tati pu Dungukelu Iney Ngen Jewba: “¿Iney am tamün ñidol?”. Fentren religion niey kiñe che ñidolkülelu kidu engün mu, feymu ramtukeeiñmew tüfa. Welu ayüwün mu feypiafuiñ ñi ñidolkülenon iñchiñ mew kiñe kulpafengechi che. Jesus keta taiñ Ñidol. Ka kidu inaniekey tañi Chaw Jewba Ñidolkülelu kidu mu (Matew 23:10).\n2 Kafey kiñe trokiñ wentru, ti “kim manelfal kona” pingelu, adkünukefi Jewba ñi pu che Mapu mew (Matew 24:45, TNM). Jewba elkünuy kiñeke wentru ñi adkünuafiel tañi pu che, welu kimfalngey ñi afkentu Ñidolkülen tañi trokiñche mu (Isaías 58:11). Feymu, ¿chumngechi kimafuiñ Jewba taiñ rüf adkünuetew Jesus mew? Inaduamaiñ küla dungu taiñ küme kimal tüfa.\nLLOWINGÜN PEPILUWÜN JEWBA ÑI NEWEN MEW\n3. Moyse ñi longkoleal pu israelche mu, ¿chem kellueyew?\n3 Pu wentru Jewba ñi longkokünuel, llowingün pepiluwün Chaw Ngünechen ñi newen mu. Chaw Ngünechen elkünufi ta Moyse ñi longkoleal pu israelche mu. ¿Chem kellueyew ta Moyse tüfachi fütra küdaw mu? Jewba elufi tañi newen (Isaías 63:11-14). Feymu Jewba Ñidolkülefuy tañi pu che mu, kidu ñi newen kellufilu am ta Moyse.\n4. ¿Chem dungu mu kimfalngefuy Moyse ñi nieel Jewba ñi newen? (Inaduamnge ti adentun pagina 14 mu.)\n4 Pu che, ¿ngüneduamafuy Moyse ñi nieel Chaw Ngünechen ñi newen? Feley llemay. Jewba ñi newen mu, Moyse femi afmatufal dungu ka kimeldungulelfi Jewba ñi üy ti fütra longko Egipto mu (Éxodo 7:1-3). Kafey Jewba ñi newen mu, Moyse piwkeyechefengefuy ka ngenoafeluwün-ngefuy ñi longkolen mu. Trürlafuy pu wedake longko poyekenofilu ta Jewba, doyümkefulu kidu ñi ayünieel müten (Éxodo 5:2, 6-9). Feymu kimfalngefuy Jewba ñi dullifiel (ngümintubel) ta Moyse ñi longkoleal tañi pu che mu.\n5. Jewba, ¿ka iney elufi ñi newen tañi longkoleal pu israelche mu?\n5 Jewba, ¿ka iney elufi ñi newen tañi longkoleal pu israelche mu? Biblia feypi Josue ñi llowel Ngünechen ñi newen ñi wülkeetew kimün (Deuteronomio 34:9). Kafey “Jewba tañi newen konpay Gedeon mu” (Jueces 6:34). Ka “Jewba tañi newen mu David llowi pepiluwün” (1 Samuel 16:13). Kom engün reküluwkefuyngün Chaw Ngünechen ñi newen mu, femngechi ñi femal fütrake dungu turpu ñi femnoafel engün kidu ñi pepiluwün mu (Josué 11:16, 17; Jueces 7:7, 22; 1 Samuel 17:37, 50). Kimfalngefuy Jewba ñi elufiel newen tüfachi pu wentru ñi femal afmatufal dungu, feymu kidu müten püramyefalngey.\nPu che ñi inaniefiel Moyse, Josue, Gedeon ka David llowkefuyngün ñi ngünenieaetew Jewba, tati Ñidolkülelu\n6. Pu israelche, ¿chumngelu (chemu) mülefuy ñi yamnieafiel tati pu longkolelu?\n6 Pu israelche kimlu Moyse, Josue, Gedeon ka David ñi nieel Jewba ñi newen, mülefuyngün ñi yamnieafiel. Tati pu che fillpiyawlu Moyse mu, Jewba feypi: “Tüfachi pu che, ¿tunteñma pengelay tañi yamkenoetew ta iñche?” (Números 14:2, 11). Kimfalngey Jewba ñi dullifiel tüfachi pu wentru ñi longkoleal pu israelche mew. Feymu pu che ñi inaniefiel pu longkolelu, llowkefuyngün ñi ngünenieaetew Jewba, tati Ñidolkülelu.\nPU KÜMEKE PÜLLÜ KELLUEYEW ENGÜN\n7. Pu kümeke püllü, ¿chumngechi kellufingün ta Moyse?\n7 Pu kümeke püllü kellufingün pu wentru Jewba ñi elfalkünuel (papeltunge Ebrew 1:7, 14). Tati kümeke püllü mew, Chaw Ngünechen adniefi ta Moyse. Wüne, kiñe küme püllü ‘pewfaluweyew ti sarsa mew’, fey feypieyew ñi neykümentuafiel pu israelche ka longkoleal kidu engün mew (Hecho 7:35). Epu, kümeke püllü mew Chaw Ngünechen elufi ta Moyse ti Ley tañi kimeltuafiel pu israelche (Galata 3:19). Küla, Jewba feypifi: “Ngüyulfinge tati pu che chew ñi feypiel ta iñche. ¡Lelinge! Tañi küme püllü wünelu amuay eymi mu” (Éxodo 32:34). Biblia feypilay pu israelche ñi pefiel ti kümeke püllü femkelu tüfa. Welu Moyse küme kimeltufilu tati pu israelche ka küme longkolelu, kimfalngefuy pu kümeke püllü ñi kelluetew.\n8. Pu kümeke püllü, ¿chumngechi kellufingün ta Josue ka Esekia?\n8 Kiñe küme püllü ‘longkolelu Jewba ñi pu weychafe wenu mapu mu’, ka kellufi ta Josue ñi wewafiel pu kananche weychan mu (Josué 5:13-15; 6:2, 21). Fey wüla, Esekia longko ülmenkülelu Jewba ñi pu che mu, pu asirio küpa apümkafingün Jerusalen. Welu kiñe pun müten, Jewba ñi küme püllü langümfi 185.000 asirio weychafe (2 Reyes 19:35).\n9. Welulkawlu rume pu wentru Jewba ñi elkünuel, ¿chem mülefuy ñi femal pu israelche?\n9 Pu kümeke püllü welulkawkelayngün, welu pu wentru ñi kellufiel engün welulkawkefuyngün. Kiñe rupa Moyse püramyelafi ta Jewba (Números 20:12). Josue ramtulafi ta Jewba chem chumal küpalu pu gabaonche ñi eldungukünuwal engün (Josué 9:14, 15). Kafey kiñe rupa Esekia mallmawürpuy (2 Crónicas 32:25, 26). Fey engün welulkawlu rume, pu israelche mülefuy ñi eluwküleal tañi ngünenieaetew engün. Pu israelche pepi ngüneduamfingün Jewba ñi kellufiel tüfachi pu wentru pu kümeke püllü mu. Kimfalngefuy Jewba ñi Ñidolkülen tañi pu che mu.\nADNIEEYEW CHAW NGÜNECHEN ÑI DUNGU\n10. Moyse, ¿chumngechi inafi Jewba ñi Ley?\n10 Chaw Ngünechen ñi Dungu adkünufi pu longkolelu. Ti Ley ñi llowel pu israelche, Moyse ñi Ley feypingekey Biblia mew (1 Reyes 2:3). Welu ti Biblia küme pengeli Jewba ñi wülfiel feychi Ley tati pu israelche. Feymu Moyse kütu inakefi (2 Crónicas 34:14). Kiñe dungu, Jewba feypifilu chumngechi dewmangeal ti fütra tolto ruka, “Moyse femi kom chumngechi ñi werküetew Jewba. Femngechi femi llemay” (Éxodo 40:1-16).\n11, 12. 1) Josue ka kom tati pu longko ülmenkülelu Jewba ñi pu che mu, ¿chem mülefuy ñi femal? 2) Chaw Ngünechen ñi Dungu, ¿chumngechi adkünufi pu longkolelu?\n11 Josue longkolerpulu niefuy kiñe trokiñ Chaw Ngünechen ñi Dungu mu, fey kidu feypieyew: “Antü ka pun mu müley tami papeltuafiel ñochi dungun mu, femngechi tami küme femal kom tati wirintukulelu fey mew” (Josué 1:8). Kom pu longko ülmenkülelu Jewba ñi pu che mu, ka mülefuy ñi papeltuafiel ti Ley, wirintukuafiel ka inanieafiel kom ñi feypiel. Biblia feypi: “We anüle ti ülmen wangku mew kidu ñi ngünenien mu, kidu ngealu müley ñi wirintukual tüfachi ley kiñe lifru mu, tuwlu feychi ley mu ñi nieel pu saserdote Levi tuwün-ngelu. Müley ñi rumel nieafiel, ka fill antü tañi mongen mew müley ñi papeltuafiel, femngechi ñi kimal ekunieafiel tañi Ngünechen Jewba, ka tañi femken mew inanieafiel kom ñi feypiel tüfachi ley ka tüfachi ngülam. Femngechi tañi piwke mallmawlayay tañi pu peñi mew, ka tüfachi ngülam mu püntütripalayay man püle kam wele püle no rume, femngechi ñi fentreñma ngünenieal Israel mew, kidu ka tañi pu yall” (Deuteronomio 17:18-20).\n12 Chaw Ngünechen ñi Dungu, ¿chumngechi adkünufi pu longkolelu? Rakiduamnge ñi rupan ti longko ülmen Josia. Pengelu Moyse ñi ley, kiñe kona papeltuleleyew * (inaduamnge ti kimal dungu). Fey Josia allkütulu müten ñi feypiel ti Ley, wichafkafi tañi takun ñi pengelal fente tañi weñangkün. Fey Chaw Ngünechen ñi Dungu nengümeyew ñi apümkayafiel tati adentun poyengekelu ñi mapu mu, ka adkünufi ñi femngeal ti doy afmatufalchi Paskua ñi mülefel (2 Reyes 22:11; 23:1-23). Josia ka kakelu longkolelu, tañi inafiel mu Chaw Ngünechen ñi Dungu, norümfingün chumngechi ñi adkünufiel Jewba ñi pu che. Femngechi pu che doy küme pepi inaniefingün Jewba ñi Dungu.\n13. Pu longkolelu Jewba ñi pu che mu, ¿chem dungu mew trürkülelafuyngün pu longkolelu kakelu mapu mew?\n13 Pu longkolelu kakelu mapu mew, inafingün pu wentru ñi kimün müten. Kiñe dungu, tati pu kananche ka tañi pu longkolelu femkefuyngün rume wedake dungu, kudumuwkefuyngün tañi pu che engu kam chaf wentru ka chaf domo, nüntukakefuyngün ka malütukefuyngün pu kulliñ, langümkefingün pichikeche ñi poyeafiel pu dios, poyekefuyngün pu adentun, ka fillke wedake dungu (Levítico 18:6, 21-25). Kafey pu longkolelu Babilonia ka Egipto mapu mu nielafuyngün tati werkün dungu nielu Jewba ñi pu che tañi lif chengeal (Números 19:13). Welu Jewba ñi pu che ngüneduamafuy chumngechi tañi kümeke longkolelu yafültukueyew engün ñi lifngeal tañi kuerpu ka tañi poyefiel ta Jewba, ka kon-noal pekan kudumuwün mu. Feymu kimfalngefuy Jewba ñi Ñidolkülen kidu engün mu.\n14. Chaw Jewba, ¿chumngelu kastigafi kiñeke longkolelu tañi pu che mu?\n14 Kiñeke longkolelu Jewba ñi pu che mu turpu inalafingün ñi feypiel, ka küpa llowlayngün ñi kelluaetew Jewba ñi newen, tañi kümeke püllü ka ñi Dungu. Jewba kastigafi kiñeke tüfachi pu longkolelu kam famentufi ñi longkoleal (1 Samuel 13:13, 14). Rupalu pu tripantu, Jewba elkünufi iney ñi longkoleal welulkawkenon mu.\nJEWBA ELKÜNUY KIÑE LONGKOLELU WELULKAWKENOLU\n15. 1) Pu pelon wentru, ¿chumngechi pengelingün ñi küpayal kiñe longkolelu ñi welulkawnoal? 2) ¿Iney am feychi longkolelu welulkawkenolu?\n15 Fentren warangka tripantu mu, Jewba feypikünuy ñi elkünual kiñe longko welulkawkenolu. Kiñe rupa, Moyse feypifi tati pu israelche: “Tamün Ngünechen Jewba, [...] elkünulelaeymünmew kiñe pelon wentru iñche reke. Müley tamün allkütuafiel” (Deuteronomio 18:15). Isaia ka feypi ñi akual iney “ñi longkoleal ka ñidolküleal pu trokiñche mu” (Isaías 55:4). Kafey Daniel wirintukuy “ñi puwal ti Ñidol Mesia” (Daniel 9:25). Ka Jesus feypi kidu ñi Longkolen Jewba ñi pu che mew (papeltunge Matew 23:10). Jesus ñi pu disipulu ayüwün mu inafingün, ka mupiltuyngün ñi dullietew ta Jewba (Juan 6:68, 69). ¿Chem mu maneluwkefuyngün Jewba ñi longkokünufiel ta Jesus tañi pu che mu?\nJewba elkünufi ta Jesus ñi longkoleal welulkawkenon mu\n16. ¿Chem pengeli Jesus ñi nieel Chaw Ngünechen ñi newen?\n16 Jesus llowi pepiluwün Chaw Ngünechen ñi newen mew. Fawtisangelu Jesus, Juan pefi ‘Chaw Ngünechen ñi newen nagpalu wenu mapu kiñe palluma reke, fey akuy ta Jesus mew’. Fey pichi rupalu, Jewba ñi newen mu “Jesus puwi ti uwe mapu mew” (Juan 1:32; Marku 1:10-12). Amuldungulu Mapu mew, Chaw Ngünechen ñi newen mu Jesus kimeltuy ka femi afmatufal dungu (Hecho 10:38). Kafey kellufi ta Jesus ñi nieal piwkeyewün, ayüwün, fütra mupiltun ka fillke kümeke chumngen (Juan 15:9; Ebrew 12:2). Kiñe longko no rume pengelkelafuy ñi nieel Jewba ñi newen Jesus reke. Kimfalngefuy Jewba ñi longkokünufiel ta Jesus.\nPu kümeke püllü, ¿chumngechi kellufingün ta Jesus dew fawtisangelu? (Inaduamnge parrafo 17).\n17. Pu kümeke püllü, ¿chumngechi kellufingün ta Jesus?\n17 Pu kümeke püllü kellufingün ta Jesus. Pichi rupalu ñi fawtisawün mu, “kiñeke werken püllü akuy tañi poyeafiel ta Jesus” (Matew 4:11). Ka epe puwlu ñi layal, “pewfaluweyew kiñe wenu mapu werken püllü, tañi yafültukuaetew” (Luka 22:43). Jesus kimniefuy Jewba ñi werkülelafetew kümeke püllü tañi kelluaetew chem rume ñi duamnieel (Matew 26:53).\n18, 19. Chaw Ngünechen ñi Dungu, ¿chumngechi adkünufi Jesus ñi mongen ka ñi kimeltun?\n18 Chaw Ngünechen ñi Dungu adkünufi ta Jesus. We amuldungulu ka lalu wüla ti orkon mamüll mew, Jesus eluwkülefuy ñi inanieafiel ti Wirin Chillka. Dew konlu rume, feypi kiñeke pelon dungu ti Mesia mu (Matew 4:4; 27:46; Luka 23:46). Welu, pu religioso longkolelu trürkülelafuyngün Jesus mu. Kidu engün ñi kimeltun trürkülenolu Chaw Ngünechen ñi Dungu mu, fey famentufingün Chaw Ngünechen ñi Dungu. Jesus entufi ñi feypin ti Wirin Chillka mew, ñi feypial fey engün mu: “Tüfachi trokiñche re wenche wün mew müten poyekeenew, welu konpiwke mew pilelay tañi müngeltuael [mupiltuael] iñche mew. Chem falilay rume tañi ngillatukeetew engün. Tañi kimeltukeel engün re che müten tañi adkünuelchi dungu” (Matew 15:7-9). Jewba turpu longkokünulayafuy kiñe che inanofilu tañi Dungu.\n19 Kafey, Jesus kimeltuchekefuy ti Wirin Chillka mew. Tati pu religioso longkolelu üyawtudungufilu ta Jesus, fey wiñoldungulay kidu ñi kimün kam tañi rupan mew. Welu may tati Wirin Chillka mew kimeltukefuy pu che (Matew 22:33-40). Jesus fentren dungu feypiafuy ñi rupan wenu mapu mew, kam chumngechi ñi dewmangen kom tati müleyelu, femngechi ñi afmatufaluwal. Welu femlay, kidu am rume piwkeyefilu Jewba ñi Dungu, eluwkülefuy ñi kimeltulelafiel tati pu che, ka “fente küme kellufi ñi adümael engün ti wirintukulechi dungu” (Luka 24:32, 45).\n20. 1) Jesus, ¿chumngechi püramyefi ta Jewba? 2) Erode Agripa I, ¿chem dungu mu trürlafuy Jesus mu?\n20 Pu che rume afmatukefuy Jesus fente ñi küme kimeltuel, welu kidu püramyekefi ta Jewba, tañi Fütra Kimeltuetew (Luka 4:22). Kiñe ülmen wentru küpa püramyefi ta Jesus feypifilu “lif mongen kimeltufe”, welu ñom piwke mu Jesus feypieyew: “¿Chem mew anta lif mongen pien? Kiñeley müten ta lif mongenngelu: Ngünechen llemay” (Marku 10:17, 18). Pura tripantu rupalu peno, Erode Agripa I longkolerpuy Judea mapu mu. Kidu trürlay Jesus mu. Kiñe falin trawün mu, Erode tukutuwi kümeke takuwün mu afmatufalngelu. Pu che peeyew ka allkütueyew, fey wiraringün: “¡Tüfa tati wewpipelu re che no, kiñe ngünechen tatey!”. Erode rume ayüfi ñi püramyengeal. Fey, ¿chem rupay? “Feymew ka müten, Ñidol tañi werken püllü kutranelfi ta Erode, tañi püramyenofiel mew ta Ngünechen” pirufemi, fey lay (Hecho 12:21-23). Kimfalngefuy Jewba ñi longkokünunofiel ta Erode. Welu Jesus pengeli ñi dullietew ta Jewba ka rumel püramyekefi tati Fütra Ñidolkülelu tañi pu che mu.\n21. ¿Chem inaduamaiñ küpalechi chillkatun mu?\n21 Jewba ayüy Jesus ñi longkoleal fentreñma mu. Dew wiñomongeltungelu, Jesus feypifi tañi pu inanieetew: “Ngünechen ta eluenew kom pepiluwün wenu mapu ka mapu mew”. Ka feypi: “Iñche rumel mülean ta eymün mew, tunte afllele rume ta mapu” (Matew 28:18-20). Welu Jesus kiñe püllüngey wenu mapu mu, feymu ¿chumngechi adkünuafuy Jewba tañi pu che? Jewba ¿iney am elkünuafuy ñi adkünuafiel tañi pu che Jesus ñi duam mu? Ka Jewba ñi pu che, ¿chumngechi kimafuy iney ñi elkünuel Chaw Ngünechen? Ti küpalechi chillkatun mu inaduamaiñ tüfachi ramtun.\n^ parr. 12 Tüfa ñi wirintukuel Moyse peno.


Romanu 10 ARNNT - Pu peñi ka lamngen, iñche tañi - Bible Search\nRomanu 9 Romanu 11\n1Pu peñi ka lamngen, iñche tañi ayünieelchi dungu ka ñi ngillatukefiel ta Ngünechen tati pu israelche mew, fey tañi montulngeael engün. 2Iñche feypian kisu engün ñi ayülen ñi poyeafiel ta Ngünechen, welu kisu engün ñi rakiduam welulkawküley tati rüfngechi kimün mew. 3Welu küme kimlay engün Ngünechen tañi wiñoduamatuafiel ta che ñi yafkan mew. Feymew kintukey engün tañi wiñoduamangetuael kisu tañi adümkawel mew engün, fey müngeltukelay engün Ngünechen tañi adkünuelchi dungu tañi wiñoduamangetuam engün tañi yafkan mew. 4Cristo mupitufi itrokom tati ley dungu femngechi itrokom che, tati maneluwlu ta kisu mew, ñi wiñoduamangetuael tañi yafkan mew.\n5Fey tañi wiñoduamangetuael ta che yafkan mew tañi mupitun mew tati ley dungu, Moyse wirintukuy ta tüfachi dungu: “Iney rume mupitule ñi chem pilen ti ley dungu, feley ñi müngeltuleael itrokom ñi chem pilen tati ley dungu.”+\n6Welu tañi niewetunoael yafkan ta che tati mupiltun mew, feypiley: “Ngelay iney rume tati pürayalu wenu mapu femngechi ñi nagümngepatuael ta Cristo.”+ 7Ka femngechi “ngelay iney rume tati konpualu ti alwe mapu mew femngechi tañi nentumetuafiel ta Cristo tati pu la mew.” 8Fey ¿chem dungu ürke anta feypiley? “Eymi niefimi reke tati dungun, tami wün mew ka tami piwke mew.” Fey tüfachi dungu lle tati werken dungu taiñ wewpikeel.+ 9Fey kisu tami wün mew feypilmi “Jesus tañi Ñidolngen” itrokom dungu mew, ka tami piwke mew feyentulmi Ngünechen tañi wiñomongeltuetew, nieaymi ta montuluwün. 10Piwke mew feyentukey ta che ñi niewetunoael ta yafkan, fey wün mew nütramyengekey ta Jesucristo tañi nieael montuluwün ta che.\n11Wirin Chillka ta feypiley: “Tati maneluwlu ta Ñidol Ngünechen mew, yewelkawlayay.”+ 12Ngelay ta kakerume che tunte judiungeay rume kam judiu tuwünngenolu rume, ka feychi Ñidol Jesus müten tati Ñidolngelu ta itrokom tüfachi pu che mew, ka rume küme piwkengey tañi ingentu eluafiel itrokom küme felen tüfey engün tañi feypikeetew montulen. 13Fey tüfachi dungu am ta feypilelu: “Itrokom che ta maneluwkülen ‘montulen’ pifile ta Ñidol Ngünechen, nieay ta montuluwün.”+\n14Welu ¿chumngechi am “montulen” Ñidol piafuy engün, feyentunole ta kisu mew? ¿Fey chumngechi am feyentuay engün ta Ñidol mew, allkünole engün ñi nütramyengen ta Ñidol? ¿Fey chumngechi am allküay engün, ngenole iney no rume ñi kimelaetew tati küme dungu? 15¿Fey chumngechi am kimeltuay engün tati küme dungu, ngenole iney rume tañi werküaetew? Tati Wirin Chillka mew feypiley: “¡Rume kümey ñi akun tati pu küpalnielu ti we kimelün dungu!”+\n16Welu itrokom che feyentulay tati we kimelün dungu mew chumngechi feypi ta Isaia: “¿Ñidol, iney am feyentukey iñchiñ taiñ kimelkeelchi werkün dungu?”+ 17Fey tüfa ta Cristo+ tañi werkün dungu fey tati allkütulu fey tüfachi dungu, fey ta feyentuafuy. 18Welu iñche feypin: Fey ti pu israelche, ¿allkülay engün pemay tati werken dungu? ¡Allküfi engün llemay! Tati Wirin Chillka am ta feypilelu:\n“Ñi dungun puwi kom mapu mew.\nKa itrokom ngüyon mapu müleyechi pu che mew puwi tañi dungun engün.”+\n19Iñche ka feypipen: ¿Tati pu israelche pemay tati ngüneduamnolu? Wünelu mew Moyse femngechi feypi Ngünechen tañi piel:\n“Iñche femkünuan eymün tamün rume ütrirkületuael\ntati kakelu pu che mew, iñche tañi kutranpiwkeyeel.\nIñche ta lladkülkawayiñ tüfeychi pu che mew tati pu ngüneduamkenofulu,\nwelu tüfa kisu engün ngüneduamfi tati werkün dungu.”+\n20Fey ka femngechi, Isaia amulkünu feypiley:\n“Tüfeychi pu che tañi kintukenoetew, trenumaenew engün\nka tüfeychi pu che tañi ramtukenoetew, pewfaluwfiñ reke tañi kimaetew engün.”+\n21Welu nütramyefilu tati pu israelche, Isaia ta feypi:\n“Fill antü iñche mangelkefuiñ tüfeychi trokiñche tañi müngeltukenoetew ka kisu ngünewünngelu.”+


Matew 17 ARNNT - Fey kayu antü rupalu, Jesus yefi ta - Bible Search\nMatew 16 Matew 18\nJesus kangelu ad ñi nierumetun\n(Marku 9.2-13; Luka 9.28-36)\n1Fey kayu antü rupalu, Jesus yefi ta Pedro, Santiaw ka Juan (Santiaw tañi peñi), fey püntütripay ñi amuael engün kiñe alü pürachi wingkul mew. 2Fey tiyechi wingkul mew, kisu engün ñi adkiñ mew, kangerumetuy ñi ad ta Jesus. Ñi ange alofi antü reke, ka tañi takuwün rume lingari pire reke. 3Feymew pefi engün ta Moyse ka Elia nütramkamekelu ta Jesus engün.\n4Fey Pedro feypifi ta Jesus:\n—Ñidol, ¡rume kümey taiñ mülepan tüfa mew! Pilmi, dewmayafuiñ küla pichike küni ruka: kiñe eymingealu, ka kiñe ta Moysengealu ka kiñe Eliangealu.\n5Petu dungumekelu ta Pedro, kiñe alofkülechi tromü munulpaeyew kiñe llawfeñ reke, fey tati tromü mew tripay kiñe dungun feypilu: “Fey tüfa iñche tañi sakin Fotüm, iñche tañi dulliel. Allkütuñmafimün ñi dungu.”\n6Allkülu engün tüfachi dungun, tati pu disipulu lloyünagümkünuy ñi longko engün pülli mew, fente ñi llükan mew. 7Jesus fülkonpuy kisu engün mew, fey nükünufi ñi kuwü mew ka feypifi:\n8Fey adkintulu engün, pefi engün Jesus ñi kisulewetun.\n9Fey petu nagpatulu engün tati wingkul mew, Jesus feypifi ñi küla pu disipulu:\n—Iney no rume ta nütramel-layafimün tamün peelchi dungu, wiñomongetule wüla tati Wentrukünuwpalu küpalu ta wenu mapu.\n10Fey tañi pu disipulu ramtueyew:\n—¿Chumngelu am feypikerkey tati pu kimeltukelu tati ley dungu Elia tañi wüne küpayael tati Cristo mew?\n—Feyngey tañi wüne küpayafel ta Elia, kisu ñi kom küme elafiel ta dungu. 12Welu iñche ta feypiwayiñ, Elia ta dew küpay, fey tati pu judiu kimwetulafi, welu kisu engün chumünchumfi rume kom tañi wesa ayütuel engün. Ka femngechi, tati Wentrukünuwpalu kutrankaway kisu engün tañi fillmekeafiel mew.\n13Feymew tati pu disipulu ngüneduami engün Jesus tañi nütramelmekeetew ñi tukulpafiel ta Juan ti Fawtisachefe.\nJesus tremolfi kiñe weche wentru konweküfülelu\n(Marku 9.14-29; Luka 9.37-43a)\n14Puwlu engün chew tañi mülemum tati pu che, kiñe wentru fülkonpay ta Jesus mew, ka lukutupay kisu tañi fül mew, fey feypieyew:\n15—Ñidol, kutranpiwkeyeñmaen tañi fotüm. Lalatukey ka rume kutrankawkey. Kiñeke mew ütrüfkonkey kütral mew, ko mew kütu. 16Tüfa mew küpalelpefuiñ tami pu disipulu, welu pepi tremolafi engün.\n17Fey Jesus feypi:\n—¡Eymün pu ngenofeyentun che ka wesake rakiduam nielu! ¿Tunteñma anta mülerkean ta eymün mew? ¿Tuntepu mew wüla anta fentekünurkean tamün peniewafiel? Küpalelmuchi tati pichiwentru ―pirkey.\n18Feymew Jesus werküfi tati weküfü ñi tripatuael tati pichiwentru mew, fey wemünentufi. Feychi mew müten tremolewetuy ti pichiwentru.\n19Fey wüla ñi pu disipulu wichu nütramkaeyew, fey ramtueyew:\n—¿Chumngelu am iñchiñ pepi wemünentulafiyiñ tati weküfü?\n20Fey Jesus llowdungufi ñi pu disipulu:\n—Eymün am müna pichin mupiltun nielu. Rüf dungu feypiwayiñ niefulmün ta mupiltun, kiñe pichi fün mostasa fenteafuy rume, fey feypifilmün tüfachi wingkul: ‘Tripatunge ta tüfa mew. Kañpüle amutunge’, tati wingkul ta engkef tripayafuy. Chem rume ta kisu ngünewlayafuy. 21Welu ta tüfa famngechi weküfü ñi tripatuael, feley tañi ngillatuael ka ayunayael ta che.+\nJesus ka wiñome nütramkay ñi layael ka ñi wiñomongetuael\n(Marku 9.30-32; Luka 9.43b-45)\n22Petu miyawlu kiñentrür ñi disipulu engün Galilea tañi trokiñ mapu mew, Jesus feypifi ñi pu disipulu:\n—Iñche tati Wentrukünuwpalu ta chalintukungean tati pu wentru mew. 23Ka langümaenew engün, welu küla antüalu mew, wiñomongetuan.\nTüfa famngechi feypingelu, rume weñangküy engün.\nKullingeael impuestu ti ngillatuwe rukangealu\n24Feymew Jesus ka tañi pu disipulu puwlu engün ta Kapernaum waria, tati pu kofrakelu impuestu ta ngillatuwe rukangealu amuy engün ñi pemeafiel ta Pedro, ka ramtufi engün:\n—¿Tami kimeltufe kullikelay ta impuestu tati ngillatuwe rukangealu?+\n25—May, kullikey ta kisu ―llowdunguy ta Pedro.\nFey Pedro konputulu ruka mew, Jesus ramtufemeyew:\n—¿Eymi chumngentufimi kay, Pedro? Kiñe longko ülmen wentru ta tüfachi mapu mew, ¿ineykechi am kofrakefi impuestu: kisu tañi pu yall kam ti kakelu pu che?\n26Fey Pedro llowdungufi ta Jesus:\n—Kofrakefi tati kakelu pu che.\nFey Jesus feypi:\n—Feley tati, Pedro. Kümey tami piel. Chumngechi tati longko ülmen ñi pu yall ngelay ñi kulliael chem impuestu no rume, ka femngechi ngelafuy Ngünechen ñi pu yall ñi kulliael ti impuestu ta Ngünechen ñi ngillatuwe rukangealu. 27Welu iney rume tañi wesaduamnoael, amunge tati pichi lafken mew, ütrüftukupunge tami ansuelu ka witranentufinge tami wüne entuelchi challwa. Fey ti wün challwa mew peaymi kiñe moneda, feymew mür kulliayu tati impuestu. Yefinge ti moneda, fey kullimenge tati impuestu.


Ngünechen ñi Küme Dungu 1 Juan 1\nJuan tañi wüne wirielchi karta\nTüfachi karta apostol Juan tañi wüne wiriel, rume piwkeyechen mew. Juan feypifi ti pu feyentulelu ñi kuñiwtuwael engün ti pu koyla ngünen kimeltufe mew. Ka kimeltufi tati pu feyentulelu femngechi ñi küme kimael engün rüf mew ñi nien montun, iney rume mupiltulelu ta Cristo mew. Juan famngechi feypi: “Wirileluwiyiñ ta tüfachi dungu eymün tati pu feyentulelu Ngünechen ñi Fotüm mew, femngechi tamün kimael tamün nien rumel mongen”. (1 Juan 5.13)\nTati Dungun wülkelu mongen\n1 Tati dew mülekelu llituka mew, tüfey taiñ allkükeel ka taiñ pekeel. Taiñ leliwülel ka taiñ mankuwüel. Fey tüfa lle tati Dungun wülkelu mongen. 2 Fey tüfachi rumel mongen ta pewfaluwi, fey iñchiñ ta pefiyiñ. Feymew ta nütramyekefiyiñ ta tüfachi dungu ka kimeleluwiyiñ ta eymün ta tüfachi rumel mongen, tati mülekelu ta Chaw engu, fey pewfaluweiñmew ta iñchiñ. 3 Kimeleluwiyiñ tüfey taiñ peel ka taiñ allküelchi dungu femngechi tamün kiñewküleael ta eymün iñchiñ mew, chumngechi ta iñchiñ kiñewküleiñ ta Chaw Ngünechen mew ka kisu tañi Fotüm Jesucristo mew. 4 Wirifiyiñ ta tüfachi dungu femngechi tañi feyngeael taiñ ayüwün.* Kiñeke kuyfi wirin mew feypiley: “tamün ayüwün”.\nNgünechen ta pelon reke femngey\n5 Fey tüfachi werken dungu taiñ eluetew ta Jesucristo, fey iñchiñ ka femngechi kimeluwiyiñ ta eymün: Ngünechen ta pelon reke feley ka kisu mew ta ngelay chem dumiñ no rume. 6 Fey feypiliyiñ taiñ kiñewkülen ta kisu mew, welu dumiñ mew reke mületuliyiñ, koylatukeiñ taiñ dungun mew ka taiñ femkeel mew. 7 Welu müleliyiñ ta pelon mew, chumngechi Ngünechen müley ta pelon mew, feymew müley ta kiñewün ta iñchiñ mew, fey Jesucristo, Ngünechen ñi Fotüm, tañi mollfüñ liftutueiñmew kom yafkan mew.\n8 Fey nielaiñ yafkan pileliyiñ, kisutu koylakaluwküleyiñ ka ngelay rüf dungu ta iñchiñ mew. 9 Welu kisu taiñ wün mew feypiliyiñ taiñ yafkafengen, Ngünechen am femkelu nor dungu nieaiñ maneluwün kisu mew, fey wiñoduamatuaeiñmew taiñ yafkan mew ka liftutuaeiñmew kom ti wesake dungu taiñ femkeel mew. 10 Fey iñchiñ ta yafkakelaiñ pileliyiñ, fey koyla piniefiyiñ reke ta Ngünechen ka rüf piwke mew llowmalafiyiñ tañi dungu.\n*1:4 Kiñeke kuyfi wirin mew feypiley: “tamün ayüwün”.


¿Chumngechi chengey tati inakelu Jewba ñi rakiduam? | Ñi chillkatungeal\nInayentuafiyiñ Noe, Daniel ka Job ñi feyentukefiel ka allkütukefiel Jewba\n¿Küme kimniefiyiñ ta Jewba chumngechi ñi femün Noe, Daniel ka Job?\n¿Chumngechi chengey tati inakelu Jewba ñi rakiduam?\nDoy küme inayafiyiñ Jewba ñi rakiduam\nTi Werken (ñi chillkatungeal) | Febrero 2018\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo chuukés criollo de las seychelles criollo mauriciano dayaco engayú dehu endáu galés groenlandés hmong (blanco) iban ibinda inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Nieaymün ta eymün ka femngechi rakiduamün Cristo Jesus reke” (FILIPENSE 2:5).\nÜLKANTUN: 17 KA 13\n¿Chumkey tati inakelu Jewba ñi rakiduam?\n¿Chem kimeltuafeiñmu ñi chumken pu inakelu Jewba ñi rakiduam?\n¿Chumngelu yafüluwaiñ taiñ rakiduamal Jesus reke?\n1, 2. 1) Kiñeke peñi ka lamngen ñi inakefiel Jewba ñi rakiduam, ¿chumngechi kellueyew engün? 2) ¿Chem falinke ramtun inaduamaiñ?\nKIÑE lamngen Canada mu feypi tañi inakefiel Jewba ñi rakiduam müna ayüwülkeeyew ka kellukeeyew ñi chaftual ti wedake dungu. Kiñe peñi Brasil mu, 23 tripantu yenielu ñi kurewen, feypi ñi inakefiel Jewba tañi rakiduam kellueyew ta kidu ka tañi domo ñi ayüwküleal tañi kurewen-ngen mu. Kafey kiñe peñi Filipinas mu feypi tüfa ñi kelluetew tañi fill rakiduamnoal ka tañi küme yewal fillke peñi ka lamngen engün.\n2 Feley, müna kellukeeiñmew taiñ inakefiel Jewba ñi rakiduam. Feymu, ¿chumafuiñ taiñ doy küme inayafiel Jewba ñi rakiduam, femngechi taiñ kümelkaleal? Wüne duamnieiñ ta kimal chem feypi Biblia tati pu inakelu Jewba ñi rakiduam, tüfa engün tati pu eluwkülelu ñi adnieaetew Ngünechen ñi newen. Feymew tüfachi chillkatun mu inaduamaiñ küla falin ramtun: 1) ¿Chem chumkey tati inakelu Jewba ñi rakiduam? 2) ¿Iney inayentuafuiñ taiñ doy küme inayafiel Jewba ñi rakiduam? Ka 3) yafüluwliyiñ taiñ inayentuafiel Jesus ñi rakiduam, ¿chumngechi tüfa kelluaeiñmew taiñ doy küme inayafiel Jewba ñi rakiduam?\n3. Biblia, ¿chumngechi pengeli ñi trürnon kiñe che inakelu Jewba ñi rakiduam ka tati femkenolu?\n3 Apostol Pablo kimeltukeeiñmew chem mu ñi trürnon ‘tati che nielu Ngünechen ñi newen’ ka tati nienolu (papeltunge 1 Korintio 2:14-16). ‘Tati che nienolu Ngünechen ñi newen’ “llowkelafi Ngünechen ñi dungu, kisu am re wedwed dungu trokiniefilu. Ka femngechi pepi adümkelafi rume”. Welu tati inakelu Jewba ñi rakiduam ‘inaduamkey kom dungu’ ka yafüluwkey ñi rakiduamal Kristo reke. Feymu Pablo yafültukukeeiñmew taiñ femngechi chengeal. ¿Ka chem dungu mew trürlay tati che inakelu Jewba ñi rakiduam ka tati femkenolu?\n4, 5. ¿Chumkey tati inakenolu Jewba ñi rakiduam?\n4 ¿Chem rakiduamkey tati inakenolu Jewba ñi rakiduam? Tüfa inakefi pu che ñi rakiduam, feymu eluwkey ñi kidutu kümelkaleal müten. Pablo feypi tüfa ñi inaniefiel pu “yafültukuniefilu tüfeychi pu che tati müngeltukenofilu [allkütukenofilu] ta Ngünechen” (Efesio 2:2). Feymu eluwkey ñi inayentuafiel tañi wallmanieetewchi pu che. Duamkelafi Chaw Dios ñi ngülam, welu may kidutu dullikey (ngümintuki) chem ñi kümen ka kümenon. Tüfachi che rume falintukey ñi nieal fentren falinke fillem ka ñi küme üytunchengeal. Kafey ngen-ngelu trokiwkey ñi llowal kam femal kiñeke dungu, feymu reyekey ñi elungeal.\n5 Kafey tati inakenolu Jewba ñi rakiduam inakey “ñi chumken tüfey engün tati pu inaniefilu ti wesake illutun” (Galata 5:19-21). Pablo wirintukuy 1 Korintio mu kakelu dungu ñi femken feychi che: inakonkey kakelu che ñi kewan mu, püntülkachekey, ngüchaltukuchekey ñi ngünefalngenoal, wingkañmakefi ta kakelu, yamkelafi pu longkolelu, ka rume falintukey ñi iyal ka putual. Kafey ngünewkelay wedake dungu mew (Proverbios 7:21, 22). Juda feypi tüfachi che ñi llow-wenoafel Ngünechen ñi newen fente tañi nien re che ñi kimün müten (Juda 18, 19).\n6. ¿Chumkey tati inakelu Jewba ñi rakiduam?\n6 Femngechi femkelay tati inakelu Jewba ñi rakiduam. Kidu rume falintukey ñi weniyekefiel ta Jewba, yafüluwkey ñi inayentuafiel ka eluwkey ñi adnieaetew Ngünechen ñi newen (Efesio 5:1, Traducción del Nuevo Mundo [TNM]). Newentukey ñi kimal chumngechi rakiduamkey Jewba ka yafüluwkey ñi ka femngechi femal. Müna feyentukey Chaw Dios mu ka inakefi tañi ngülam kom ñi mongen mew, femngechi inayentukelafi pu nielu re che ñi kimün müten (Salmo 119:33; 143:10). Kafey inayentukelay “ñi chumken tüfey engün tati pu inaniefilu ti wesake illutun”, welu may inakefi tati ‘pu che inaniefilu Ngünechen ñi newen’ (Galata 5:22, 23).\n7. Tati Biblia, ¿chem feypi ti inakelu Jewba ñi rakiduam?\n7 Jesus feypi ñi ayüwken tati inakelu Jewba ñi rakiduam. Matew 5:3 feypi: “Ayüwün niey tati duamnielu ñi llowael Ngünechen ñi küme dungu”. Kafey Romanu 8:6 pengeli chumngelu (chemu) fente falin-ngey inayal Jewba ñi rakiduam: ‘Rakiduamyengeyüm kulpafe che ñi illutukeelchi wesake dungu mew, fey yekefi ta che ta lan dungu mew, welu rakiduamyengeyüm Ngünechen ñi newen [...] mew, yekefi ta che mongen mew ka küme tüngün mew’. Feymu tati inakelu Jewba ñi rakiduam, tutewküley kidu engu, tüng rakiduam niey, ka llowafuy afnoachi mongen.\n8. ¿Chumngelu yafüluwaiñ taiñ kuñiwtukuwal?\n8 Welu kuñiwün-ngey chew taiñ mülen. Walloñmanieeiñmew pu nielu re che ñi kimün müten, feymu kuñiwtukuafiyiñ taiñ rakiduam. Eluwnoliyiñ taiñ rakiduamal Jewba reke, pu che ngüchaltukuaeiñmew taiñ rakiduamal kidu engün reke. Feymu, ¿chumafuiñ ñi rupanoal tüfa? ¿Chumngechi doy küme inayaiñ Jewba ñi rakiduam?\nKIÑEKE CHE INAKELU JEWBA ÑI RAKIDUAM\n9. 1) ¿Chem kelluaeiñmu taiñ doy küme inayal Jewba ñi rakiduam? 2) ¿Iney ñi femün inaduamaiñ?\n9 Kiñe pichiche duamniey ñi ngüneduamafiel tañi chaw ñi küme femken ka inayentuafiel. Ka femngechi iñchiñ duamnieiñ taiñ ngüneduamafiel ka inayentuafiel pu küme weniyekefilu ta Jewba. Tüfa kelluaeiñmu taiñ doy küme inayal Jewba ñi rakiduam. Ka ngüneduamliyiñ ñi femken pu inakenolu Jewba ñi rakiduam, fey kimaiñ chem taiñ femnoal (1 Korintio 3:1-4). Biblia mu papeltuafuiñ kiñeke che weda femkelu ka kakelu küme femkelu. Feymu inaduamaiñ kiñeke che taiñ inayentuafiel: Jakob, Maria ka Jesus.\n¿Chem kimeltueiñmew Jakob ñi femün? (Inaduamnge parrafo 10).\n10. Jakob, ¿chumngechi pengeli ñi inakefiel Jewba ñi rakiduam?\n10 Fentren iñchiñ rupakeiñ küdawün-ngechi dungu mu. Ka femngechi felekefuy Jakob. Tañi peñi Esaw küpa langümfeyew, ka tañi chedkuy ngünenkakefeyew. Welu Jakob amul maneluwkefuy Jewba ñi feypikünufiel ta Abraam. Feymu kimnielu kay ñi rume falin-ngen tañi pu che ñi femtripayal Jewba ñi feypikünun, ngünaytufi engün (Génesis 28:10-15). Fentren che inakenolu Jewba ñi rakiduam walloñmaniekefeyew ta Jakob, welu kidu eluwlay ñi ngüchaltukuaetew engün tañi ngoymayal Jewba ñi feypikünun. Rakiduamnge tüfa: Jakob rakiduamlu tañi peñi ñi langümaetew, ngillatufi ta Jewba ñi montulaetew, fey feypifi: “Eymi nga küme feypien ta iñche ñi küme tripayael itrokom dungu mew, ka ñi yomel pu che ñi rume fentrenngerpuael” (Génesis 32:6-12). Tañi mongen mew, Jakob pengeli ñi küme maneluwken Jewba ñi feypikünun mu.\n¿Chem kimeltueiñmew Maria ñi femün? (Inaduamnge parrafo 11).\n11. ¿Chumngelu kimnieiñ Maria ñi inakefiel Jewba ñi rakiduam?\n11 Fewla ngüneduamaiñ Maria ñi rupan. Tüfachi domo inakefuy Jewba ñi rakiduam, feymu kidu dullieyew tañi choyüafiel ta Jesus. Inaduamafuiñ chem ñi feypin Maria pemefilu ta Sakaria ka Elisabet (Isabel) (papeltunge Luka 1:46-55). Kimfali Maria ñi piwkeyefiel Chaw Dios ñi Dungu ka ñi küme kimniefiel ti Wirin Chillka (Génesis 30:13; 1 Samuel 2:1-10; Malaquías 3:12). Ka ngüneduamfali tüfa: Jose ka Maria dew niewlu rume, kurewen reke kudulay engu dew choyülu wüla Maria. Tüfa pengeli kidu engu ñi doy falintukefiel Chaw Dios ñi eluetewchi küdaw kidu ñi illutukeel mu (Matew 1:25). Kafey Maria ngüneduamkefuy kom ñi rupan Jesus petu tremkülelu ka chem ñi kimeltuel, fey Maria ‘piwkentukukefuy kom tüfachi dungu’ (Luka 2:51). Kimfali kidu ñi müna duamkefiel Chaw Dios ñi feypikünun ti Mesia mu. Iñchiñ kay, ¿eluwafuiñ taiñ femal Jewba ñi ayükeel, Maria reke?\n12. 1) Jesus, ¿chumngechi inayentukefuy tañi Chaw? 2) ¿Chumngechi inayentuafuiñ ta Jesus? (Inaduamnge ti adentun ellaka mu mülelu).\n12 Mapu mew, tati doy küme inakelu Jewba ñi rakiduam, fey ta Jesus. Tañi mongen ka amuldungun mu pengeli ñi küpa inayentufiel tañi Chaw. Feymu rakiduamkefuy ka femkefuy Jewba reke. Kafey inaniekefi ñi ngülam ka femkefuy ñi ayükeel (Juan 8:29; 14:9; 15:10). Papeltunge Isaia ñi feypin Jewba ñi kutranpiwkeyechen mew ka Marku ñi feypin Jesus mu, fey inaduamnge Jesus ñi inayentufiel tañi Chaw. Biblia feypi: “Kutrankawlu engün, kidu ka kutrantupiwkey. Ka kidu ñi werken mew montulfi engün. Tañi piwkeyen mu ka kutranpiwkeyechen mu kidu ngillanentufi engün, ka kom feychi kuyfi antü mu witrañpüramfi ka yefi engün” (Isaías 63:9; papeltunge Marku 6:34). Iñchiñ kay, ¿inayentukefiyiñ ta Jesus ñi kutranpiwkeyecheken? ¿Eluwkeiñ taiñ amuldungucheal ka kimeltucheal Jewba ñi dungu, chumngechi ñi femün Jesus? (Luka 4:43). Rüf inanieliyiñ Jewba ñi rakiduam, kutranpiwkeyecheaiñ ka kellucheaiñ.\n13, 14. 1) ¿Chumngechi inayentuafuiñ ñi chumngen tati pu inakelu Jewba ñi rakiduam? 2) Feypinge kiñe che ñi rupan dungu.\n13 Famülke mu, fentren peñi ka lamngen inakelu Jewba ñi rakiduam eluwkeyngün ñi inayentuafiel ta Jesus. Kidu engün ayüwün mu amuldungukey, poyechefengey ka kutranpiwkeyechekey. Kulpafengelu rume, müna yafüluwkeyngün ñi küme chengeal ka femal Jewba ñi ayükeel. Kiñe lamngen Brasil tuwlu, Rachel pingelu, feypi: “Müna ayükefun inayentuafiel ñi chumngechi tukutuwken epe kom pu che. Feymu inakelafun kümeke ngülam ñi tukutuwal. Welu kimürpulu ti rüf dungu, yafüluwün ñi inayafiel Jewba ñi rakiduam. Rume küdawtukefun ñi küme elkünutual tañi chumken, welu fewlake ta ayüwkülen ka ngünam mongelelan”.\n14 Kiñe lamngen Filipinas tuwlu, Reylene pingelu, kangelu küdawün-ngechi dungu mu rupay. Kidu koneltulefuy Jewba ñi trokiñche mu, welu eluwi ñi chillkatual universidad mu ka ñi nieal kiñe küme küdaw. Rupalu ti antü, müte falintuwelay ñi küdawülkefiel ta Jewba. Kidu feypi: “Ngüneduamün ñi duamfalngen rüf falinke dungu tañi mongen mu, doy falin-ngelu tañi küdaw mew”. Reylene küme elkünutuy ñi rakiduam, fey doyümi tañi mongen mu ñi küdawülkefiel ta Jewba. Fewla maneluwkey Jewba ñi kuñiwtukuaetew, chumngechi pengeli Matew 6:33, 34, feymu kidu feypi: “Rüf kimnien Jewba tañi ngünaytuaetew”. Iñchiñ kimpelaiñ kakelu peñi ka lamngen femngechi femkelu taiñ trawünche mu. Ngüneduamfiel kidu engün ñi inayentufiel ta Jesus, iñchiñ ka küpa femkeiñ, ¿felelay am? (1 Korintio 11:1; 2 Tesalonisense 3:7).\nRAKIDUAMAIÑ JESUS REKE\n15. ¿Chem müley taiñ femal ñi inayentuafiel ta Jesus?\n15 ¿Chumngechi inayentuafuiñ ta Kristo? Filipense 2:5 feypi: “Nieaymün ta eymün ka femngechi rakiduamün Cristo Jesus reke”. Kafey 1 Korintio 2:16 ngülamtueiñmew taiñ ‘adümnieafiel Kristo tañi rakiduam’. Feymu llemay, taiñ inayentuafiel ta Jesus, müley taiñ kimal chumngechi ñi rakiduamken ka femken. Chem dungu mu rume, Jesus doyümkefuy ñi weniyekefiel ta Chaw Ngünechen. Fey, inayentufiliyiñ ta Jesus, doy fülkonaiñ Jewba mu. Feymu fente falin-ngey taiñ rakiduamal Jesus reke.\n16. ¿Chumafuiñ taiñ rakiduamal Jesus reke?\n16 Taiñ rakiduamal Jesus reke, ¿chumafuiñ? Tañi pu inaetew pefingün ñi femün afmatufalchi dungu, ñi kimeltukefiel fentren che, ñi küme femkefiel itrofill che ka ñi inakeel Jewba ñi rakiduam. Feymu feypingün: “Iñchiñ ta küme pefiyiñ kom ñi femel ta Jesus” (Hecho 10:39). Iñchiñ pekelafiyiñ ta Jesus, welu Biblia mu ti lifru Matew, Marku, Luka ka Juan kimeltukeeiñmu ñi chumngen ta Jesus. Papeltuliyiñ ka küme rakiduamliyiñ ñi feypin tüfachi meli lifru, kimaiñ Jesus ñi rakiduamken. Fey tüfa kelluaeiñmew taiñ “inayentuñmayafiel ñi femelchi dungu”, femngechi taiñ rakiduamal kidu reke (1 Pedro 2:21).\n17. ¿Chem kümeke dungu llowaiñ rakiduamliyiñ Jesus reke?\n17 Rakiduamliyiñ Jesus reke, ¿chem kümeke dungu llowaiñ? Rakiduamnge tüfa: eluwülmi tami küme iyal, tüfa kelluaeymu tami küme tremoleal. Ka femngechi, eluwliyiñ taiñ rakiduamal Jesus reke, tüfa kelluaeiñmu taiñ küme inayafiel Jewba ñi rakiduam. Fey, chem dungu mu rupaliyiñ rume, kimürpuaiñ ñi chumafel ta Jesus. Feymu küme dulliaiñ taiñ chumal, femngechi taiñ ayüwülafiel ta Chaw Ngünechen ka nieal küme rakiduam. Feley llemay, fente kümey taiñ inakeel “Cristo tañi inayentufal küme dungu” (1 Korintio 11:1).\n18. ¿Chem kimürpuiñ tüfachi chillkatun mu?\n18 Tüfachi chillkatun mu kimürpuiñ ñi chumken tati inakelu Jewba ñi rakiduam. Kafey, ngüneduamiyiñ ñi küme femken kiñeke che eluwlu ñi adnieaetew Ngünechen ñi newen. Ka kimürpuiñ ñi duamfalngen rakiduamal Jesus reke, femngechi taiñ inayal Jewba ñi rakiduam ka küme weniyeafiel. Welu doy kimürpuafuiñ. Rakiduamnge: ¿chumngechi ngüneduamuwaiñ ñi kimal taiñ küme inakefiel Jewba ñi rakiduam? ¿Chumafuiñ taiñ doy küme femal tüfa? Ka, ¿chumngechi pengelafuiñ taiñ mongen mew taiñ inaniekeel Jewba ñi rakiduam? Inaduamaiñ tüfa ti küpalechi chillkatun mu.\nTati inakelu Jewba ñi rakiduam eluwkey ñi adnieaetew Ngünechen ñi newen, ka küme weniyekefi ta Chaw Ngünechen. Doy küpa ayüwülkefi Jewba ta che mew.\nTati inakenolu Jewba ñi rakiduam, tüfa tati nielu re che ñi kimün müten, inakey kidu ñi ayükeel müten, ka küme weniyekelafi ta Chaw Ngünechen. Eluwkey ñi kidutu kümelkaleal müten, ka küpa ayüwülkelafi ta Jewba.\nTI WERKEN (ÑI CHILLKATUNGEAL) Febrero 2018


Hecho 4 ARNNT - Pedro ka Juan petu nütramkamekefilu ti - Bible Search\nHecho 3 Hecho 5\nPedro engu Juan niengepuy ti pu awtoridad mew\n1Pedro ka Juan petu nütramkamekefilu ti pu che, akurumey ti pu saserdote kompañniefi ti longkolelu ti pu llüwatulekelu ngillatuwe ruka mew ka ti pu sadusew+ engün. 2Lladkülerkey engün, Pedro ka Juan kimeltumekefilu am ti pu che ka feypingu ñi felen tañi wiñomongetuael tati pu lalu femngechi ta pengelkünungey ta Jesus mew wiñomongetulu am. 3Püresungeyngu, fey dew pu trafialu am, tukukünungey engu karsel mew ñi entungetuael ka antü mew wüla. 4Welu fentren che allkütuyelu tati wewpitun, feyentuyngün. Feytichi trokiñ feyentulu tati rakingelu re pu wentru müten, epe puwfuy kechu warangka che.\n5Kangelu antü mew trawüluwi tati longkoleyelu ti pu judiu mew, tati putrem fütakeche+ ka tati pu kimeltukelu ta ley dungu. 6Ka fey mew mülepuy Anas tati Wünen Longko pu saserdote mew, Kayfas, Juan, Alejandro, ka kom tati konpalelu ti pu saserdote ñi tuwün mew. 7Werküyngün ñi yengeael ta Juan ka Pedro kisu engün mew, fey puwülelngelu ramtukafingün:\n—¿Iney am werküeymumew? ¿Ka chem pepiluwün mew femimu ta tüfachi dungu?\n8Fey Pedro ngünenieetew Ngünechen ñi Lif Küme Püllü llowdunguy:\n—¡Longkolelu ka putrem fütakeche! 9Eymün ta ramtukamupeyu tayu tremoltufiel mew tati kutran, tamün kimam chumngechi tañi tremolngetun. 10Fachantü may kimaymün, ka kimpe kom ti trokiñche mülelu Israel trokiñche mew. Fey tüfachi wentru, mülelu tüfa mew, tremolngetuy Jesucristo Nasaret tuwlu ñi pepiluwün mew, fey tüfa ta eymün tamün langümel kürus mew ka femngechi tüfa ta Ngünechen tañi wiñomongeltuel. 11Fey tüfachi Jesus\n‘tati kiñe kura reke felelu,\nfey eymün tati pu dewmarukakelu tamün illamel,\nwelu ta tüfa doy poyefal kura reke femkünungetuy.’+\n12“Kom mapu mew ngelay kangelu Montulchefe, Ngünechen am üytunofilu kangelu. Jesus mew müten müley montun.”\n13Feymew ti pu longko+ ngüneduamlu ñi rume kim dungun ta Pedro ka Juan, ka ngüneduamfilu engün ñi newe fütra kim papeltunon engu, afmatuleweyngün. Feymew küme kimfingün Jesus ñi disipulungen. 14Fey tati tremoltuel am mülelu fey mew, ngelay ñi chem piael engün. 15Feymew feypifingün ñi tripatuael engu ti trawün che mew, fey kisu engün welukonkechi üyawtumekewtuyngün. 16Fey feypi engün: “¿Chumafiyiñ chey tüfachi epu wentru? Kom ti pu che müleyelu Jerusalen waria mew kimingün ñi pengelel engu ti afmanngechi dungu. Ngelay taiñ chumngechi ellkañmayafiel tüfachi dungu. 17Fey ñi nütramyemekewenoafiel engu tüfachi dungu, llükalkatuafiyiñ tañi nütramelnoafiel fey engu ta Jesus ñi üy ta iney no rume.”\n18Feymew mütrümfingün ñi feypiafiel ñi kimeltuwenoael engu Jesus tañi dungu. 19Welu Pedro engu Juan llowdunguy:\n—Rakiduamllemün may chuchi am doy kümey: eymün tamün müngeltungeael kam Ngünechen tañi müngeltungeael. 20Iñchiw ta ngelay tayu ellkakünuael tüfachi dungu tayu peel ka tayu allküel.\n21Fey ti pu awtoridad llükalkatueyew, welu neykümkünungetuy engu. Peñmangelayngu chem mew ñi kutrankangeafel, kom ti pu che am püramyefilu ta Ngünechen feychi dungu ñi rupael mew. 22Tati femngechi tremoltuelchi wentru, nierkey doy meli mari tripantu.\nTi pu feyentulelu ngillatuy ñi kellungeael tañi nieael doy maneluwün\n23Pedro engu Juan, dew neykümngetulu, amutuyngu ñi trawüluwmetuael ñi pu kompañ engün, fey nütramelfi engu ñi chem pietew ti pu longkolechi saserdote ka ti putrem fütakeche. 24Rupan kom allkütuñmangelu engu ñi piel mew, kiñentrür ngillatuyngün Ngünechen mew feypilen: “Ñidol, eymi ta dewmafimi wenu mapu, ka nag mapu, lafken ka kom tati müleyelu ta mapu mew ka lafken mew. 25Tami Lif Küme Püllü dunguy tami poyekeetewchi wentru David mew:\n‘¿Chem mew anta wedwedküley tati trokiñche?\n¿Chem mew am adkünumekeyngün tati falinochi dungu?\n26Ti pu longko ülmen ka ti pu awtoridadküleyelu ta mapu mew\nkiñewingün ñi kayñeltuafiel engün ta Ngünechen tañi dullin Cristongen mew.’+\n27Femngechi femürkey ta Erode ka Ponsio Pilato, feychi trawüluwlu tüfachi waria mew tati kake trokiñke mapu tuwchi pu che engün ka ti pu israelche tañi kayñetuñmaetew tami sakin lif piwke kona Jesus, tami dullintuel tañi Cristongeael. 28Fey ta famngechi kisu engün kom femi eymi tami dew adkünuelchi dungu ñi femngechi dungu mew rupayael. 29Fachantü may Ñidol inaduamfinge taiñ kayñetudungumekeetew, kellufinge tami pu kona ñi kimeltuael engün tami dungu ngenollükan mew. 30Eymi tami pepiluwün mew tremolngepe ta kutran, pengelnge Ngünechen ñi femelchi dungu ka afmanngechi dungu eymi tami poyekeetewchi lif mongen kona Jesus tañi üy mew.”\n31Fey rupan ngillatulu engün, tañi trawüluwkülemumchi ruka nengümkawi. Fey kom ngünenieeyew engün tati Lif Küme Püllü, fey kimeltuyngün Ngünechen ñi küme dungu. Fey katrütungewelay engün.\nItrokom ñi nieelchi chemkün mew kom ngenngey engün\n32Kom tati pu feyentulelu poyewürkeyngün ka ñi rakiduam mew kiñewküley engün. Iney no rume “iñche tañi chemkün ta tüfa” pilay. Kom ngenngelerkeyngün ti chemkün mew. 33Tati pu apostol fentren newen mew amulniey ñi nütramyeniefiel femngechi ñi wiñomongetun ta Ñidol Jesus. Ngünechen elueyew lliduamkülen kom kisu engün. 34Kiñelelay rume tati fillaluwkülelu kisu engün mew, fey iney rume am nielu mapu kam ruka, fendey engün. Feytichi pülata 35elukefingün ti pu apostol, fey engün ñi wüdamkalelafiel kom ti pu che tunten ñi duamtuel kake kiñeke engün.\n36Tüfa ñi femün kiñe wentru, Levi ñi tuwünche, Jose pingelu, trempüramelu ti Chipre pingechi wapi mapu mew. Fey tati pu apostol Bernabe pintukuleltueyew tañi üy (tüfa ta feypiley: yafüluwpemumchi fotüm). 37Fey Bernabe niekerkey mapu, fey fenderkefi, feymew ti pülata wülpafi ti pu apostol mew, kisu engün ñi püneafiel.


Marku 1 ARNNT - Fey tüfa mew llituy Jesucristo ñi küme - Bible Search\nMatew 28 Marku 2\n1Fey tüfa mew llituy Jesucristo ñi küme dungu, Ngünechen tañi Fotüm.+\n2Tati pelon wentru Isaia famngechi wirintukuy:\nfemngechi tañi kimeltuafiel tati pu che kisu tañi akuael.”+\n3“Kiñe wirartu dungun allküngey uwe mapu mew:\nfemngechi tamün llowafiel ta Ñidol.’ ”+\n4Feymew ta Juan pewfaluwi ti uwe mapu mew,+ fey fawtisamekefi tati pu che, ka feypinieyefi tañi wiñorakiduamtuael engün ta Ngünechen mew ka tañi fawtisangeael, femngechi tañi wiñoduamatuaetew engün ta Ngünechen kom tañi yafkan mew. 5Kom ti pu che mülelu Judea trokiñ mapu mew, ka Jerusalen waria mew, tripay engün tañi allkütuael. Feypi engün tañi yafkafengen, fey Juan fawtisaeyew engün Jordan lewfü mew. 6Juan tañi tukunieelchi takuwün ngüreley ta re kal kamellu mew, ka trariwtuley kiñe trülke koriwen trariwe mew. Ka ikey chori ka lelfün mew mülechi miel. 7Fey tañi wewpin mew ta feypi: “Iñche mew inalepay ta kiñe doy fütra pepiluwünngelu, fey fente tañi yamniefiel mew ta kisu nentupüroñmalayafuiñ rume tañi okota. 8Iñche ta fawtisawkeyiñ ta eymün re ko mew müten, welu ta kisu fawtisayaeymünmew ti Lif Küme Püllü mew.”\n9Feychi mew, Jesus tripapay ta Nasaret waria mew, Galilea trokiñ mapu mew mülelu, fey Juan fawtisaeyew ta Jordan lewfü mew. 10Feychi lelen mew müten tripatulu ta ko mew, Jesus pefi ñi nülan ta kallfü wenu ka pefi ñi nagpan ta kisu mew tati Lif Küme Püllü kiñe palluma reke. 11Ka kiñe dungun allküngey wenu mapu mew feypilu: “Eymi ta iñche ñi piwkeyen Fotüm, iñche tañi manelnieel.”\n12Dew rupalu tüfachi dungu, tati Lif Küme Püllü ñi pepiluwün mew, Jesus puwi ti uwe mapu mew. 13Fey meli mari antü mülepuy chew ñi miyawentukemum ti wapoke kulliñ ka wültukungey ñi kintukaduamaetew ta Weküfü.+ Fey ti pu werken püllü poyetunieeyew.\n14Fey tukungelu ta Juan karsel mew,+ Jesus wiñotuy ta Galilea ñi wewpiafiel Ngünechen ñi küme dungu, 15feypilen mew: “Akuy ta antü, ka dew mülepay Ngünechen tañi longko ülmenngen. Wiñorakiduamtumün ta Ngünechen mew, ka feyentun mew llowfimün kisu tañi we kimelün dungu.”\n16Jesus ta trekaley Galilea tañi inaltu pichi lafken püle, fey pefi ti epu peñiwen Simon Andre engu. Challwafe ürke engu. Fey petu ütrüftukulu engu tañi challwawe pu lafken, 17Jesus ta feypifi ti epu wentru:\n18Feychi lelen mew müten elkünuy engu tañi challwawe, fey inaeyew engu.\n19Fey doy üyew püle amulelu, Jesus pefi tati epu peñiwen Santiaw ka Juan, Sefedew ñi epu fotüm, mülelu kiñe farku mew petu raletulu engu tañi challwawe. 20Feymew ka müten mangelfi ñi inayaetew, fey kisu engu elkünuy tañi chaw Sefedew tati farku mew ñi pu kona engün, fey amuy engu ta Jesus engün.\n21Fey puwi engün ta Kapernaum. Fey ti ürkütun antü+ mew Jesus konpuy tati sinagoga+ mew, fey llituy tañi kimeltuael. 22Fey ti pu che ta afmatuley femngechi tañi kimeltungeel mew engün, fentren pepiluwün mew am kimeltumekelu. Ñi kimeltun trürlay chumngechi ñi kimeltuken tati kimeltukelu ta Moyse ñi ley dungu.+ 23Fey tati waria mew mülechi sinagoga mew mülerkey kiñe wentru konweküfülelu, fey tüfeychi wentru ta wirartufi ta Jesus:\n24—¿Chem mew anta kontumupaiñ, Jesus Nasaret tuwlu? ¿Küpaymi am taiñ apümkamuafiel? Iñche ta kimnieeyu, ka kimnien tami ineyngen. Eymi ta Ngünechen ñi dullin.\n25Fey Jesus ta katrütudungueyew feypilen mew:\n26Tati weküfü lalatulfi tati wentru, ka fütra newentu wirarüy, fey tripatuy tati wentru mew. 27Kom ti pu che mülelu sinagoga mew llükay engün, ka welukonkechi ramtuwi engün: “¿Chem dungu anta tüfa? ¡Kimeltuy ta kiñe kangerumechi we kimelün dungu kom rüfkünu dungu mew! ¡Kenü tati weküfü kütu ta werküfi, ka müngeltueyew!”\n28Fey müchay müten nütramyengey ta Jesus Galilea tañi kom lof mapu mew.\n29Tripapatulu engün tati sinagoga mew, Jesus, Santiaw ka Juan amuy engün ta Simon ka Andre tañi ruka mew. 30Simon tañi llalla rume aling kutrankülerkey fey ngütantuluwkülerkey. Feypingey ta Jesus ñi kutrankülen tati kuse püllü, 31fey kisu fülkonpuy, ka nükünufi kuwü mew, fey witrañpüramfi. Feychi lelen mew müten tremotuy ñi aling kutran mew, feymew müten pepikawi tañi poyeafiel ta Jesus.\n32Fey dew konlu ta antü,+ feymew Jesus yelelngey fentren tati pu kutrankülelu ka ti pu konweküfülelu, 33ka fentren che mülelu ti waria mew trawüluwpuy engün tati wülngiñ ruka mew. 34Jesus tremolfi rume fentren che epe fill kutran nielu, ka wemünentufi fentren weküfü, welu elulafi tañi dunguael tati pu weküfü, kisu engün am kimnieetew.\n35Fente küme puliwen, petu tañi dumdumkülen, Jesus tripay ti waria mew tañi ngillatumeael kiñe uwe lelfün mew ñi ngenomum che. 36Simon ka tañi pu kompañ amuy engün tañi kintuafiel ta Jesus, 37fey pefilu engün feypifi:\n38Welu ta kisu llowdunguy:\n39Fey tüfa famngechi Jesus miyawi Galilea trokiñ mapu mew. Kimelkiyawüli ti werken dungu sinagoga mew müleyelu kake kiñeke lof mapu mew ka wemünentuyefi tati pu weküfü.\n40Kiñe wentru nielu lepra kutran+ fülkonpuy ta Jesus mew, fey lukutulen feypifi:\n41Jesus ta kutranduamyeeyew, fey nüñmaeyew ñi kuwü ka feypieyew:\n42Feychi lelen mew müten tati wentru tremotuy tañi lepra kutran mew. 43Feymew ka müten Jesus chalitueyew, ka feypieyew:\n44—Allkütunge. Iney no rume feypikefilnge tüfachi dungu, fey amunge tati saserdote mew tami leliwülaetew tami tremotun. Ka yeaymi tati ofrenda ta mañumtun reke, Moyse tañi werküel, femngechi ta kom che ñi kimael tami dew tremolewetun tami kutran mew.\n45Welu amuletulu tüfachi wentru, fey eluwi tañi nütramyelafiel ta kom che femngechi dungu mew tañi rupan. Feymew ta Jesus pepi konwelay chem waria mew no rume chumngechi wimtulefuy ñi konpukefel, welu re wekuntu ti waria mülekerkey tati lelfün püle chew ngelay ruka che. Welu fill püle mülechi pu che küpakey tañi pepayaetew.


Ti wünen relmu | Biblia Nütram\nTi wünen relmu\n¿EYMI kimimi chem wüne dewmay Noe tripalu fütra wampo ruka mew, kidu ka tañi reñma? Kidu elufi Ngünechen kiñe yewün. Adkintufinge chummeken tüfa nagaltu adentun mu. Noe elufi kiñe fütra mañumtun kulliñ, ñi mañumtuafiel Ngünechen ñi montuletew ñi pu reñma, ti Fütra Mangiñ Ko mew.\n¿Chem pimi eymi? ¿Ayüwi Jewba ñi elungeel ti yewün? Femi llemay, ayüfi. Feymu lle, feypikünufi Noe: ‘Chumkawnorume wiño apümlayafiñ ti Mapu, kiñe Fütra Mangiñ Ko mew.’\nPichin mu, kom Mapu angküy, Noe ka ñi pu reñma tuwingün kiñe we mongen, wekun ti fütra wampo ruka mew. Ngünechen kümelkafi ka feypifi engün: ‘Müley tamün nieal fentren pu yall (püñeñ), ñi apolal kom tati Mapu che mew.’\nWelu ka allkütule pu che ti fütra mangiñ ko, llükayafuychi ñi wiño rupalal ka kiñe Fütra Mangiñ Ko chumngechi rupalu feychi mu. Feymu lle, Ngünechen wüli kiñe dungu tukulpanieal che, Ñi mangelkünuy chumkawnorume ñi mangiñmanoal itrokom Mapu. ¿Eymi kimimi chem elufilu ñi tukulpayal tüfa? Kiñe relmu ngerkey.\nRumel ti relmu pengey wenu mu, wilüflu (lüfolu) chi Antü dew rupachi kiñe mawün. Ti relmu nieafuy ayüngechi kakewme wirin. ¿Dew pekefimi kiñeke mu? ¿Pefimi tüfa mülelu ti adentun mu?\nTüfa ñi feypin Ngünechen: ‘Rüfngey tañi pin, chumkawnorume apümwelayafiñ kom che, ka kulliñ kiñe Fütra Mangiñ Ko mew. Elkünumeken tañi relmu, ti tromü mu. Ka pewfalüwle ti relmu, iñche peafiñ ka tukulpayan tañi rüfngen ñi pin.’\nFey mew, eymi pefilmi kiñe relmu, ¿chem müley tami tukulpayal? May, rüfngen ñi pin Ngünechen, ñi turpu apümkanoafiel ti Mapu kiñe fütra mangiñ ko mew.